钦定古今图书集成/明伦汇编/官常典/第722卷 > 裴济
## 钦定古今图书集成/明伦汇编/官常典/第722卷 > 裴济

按《宋史》本传：“济字仲溥，绛州闻喜人，唐相耀卿八世
孙，后徙家河中。济少事晋邸，同辈有忮悍者，济屡纠
其过失，被谮，出补太康镇将。未几，谮济者坐法。太宗
知济可任，会即位，补殿直，为天威军兵马监押。及平
太原，征幽蓟，济迎谒陪扈，令监军易州。契丹攻城不
能下，以劳迁西头供奉官。太平兴国末，江表盗起，命”
为巡检，迁崇仪副使。召还，迁崇仪使，监戍兵于威卤
军。涂次镇州，夜有贼骑扣城门大呼曰：“官军至矣。”州
将然之，促守吏开关。济遽止之曰：“此必妄也。”及旦，果
有敌兵遁去。太宗嘉之，迁西上阁门使、定州都监，就
加行营钤辖，寻知定州。契丹三万骑来攻，济逆击于
徐河，斩数千级，获牛马铠仗甚众。淳化初，与周莹同
判四方馆。未几，为镇州行营钤辖。又与李继隆击贼
于唐河。济短兵陷阵，贼大败走，优诏褒美。初，继隆以
济性刚，不悦之，及是役，抚济恨相知之晚。改四方馆
使，复知定州，徙天雄军钤辖，迁客省使，复知定州。至
道二年，改内客省使、知镇州。立春日，出土牛以祭，酌
奠始毕，有卒挟牛去。济察其举止，知欲为变，亟命擒
之，果有窃发者数十人，已劫廛间矣，悉蒐捕腰斩之，
军民肃然。济在镇、定凡十五年，威绩甚著，召还，知天
雄军。咸平初，李继迁叛，以济领顺州团练使、知灵州
兼都部署。至州二年，谋缉八镇，兴屯田之利，民甚赖
之。其年，清远军陷，夏人大集，断饟道，孤军绝援，济刺
指血染奏，“求救甚急”，兵不至，城陷，死之。上闻嗟悼，特
赠镇江军节度，三子并优进秩。济在诸使中甚有声
望，及没，夏人皆惜之。景德中，济妻永泰郡君景氏卒，
特诏追封平阳郡夫人，诸子给奉终丧。子德谷，虞部
郎中；德基，至如京使；德丰，殿中丞。